Samarqandda kelin uksus ichib, joniga qasd qilgani bo'yicha qo'shimcha ma'lumot berildi

Samarqand shahrida 29 yoshli kelin uksus ichib, o'z joniga qasd qilgani haqida xabar qilingandi. Bosh prokuratura matbuot kotibi holat yuzasidan qo'shimcha ma'lumot berdi.
Viloyat prokuraturasi mazkur holat yuzasidan surishtiruv olib borib, munosabat bildirgandi. 24 iyun kuni Samarqand shahri Bog'bonlar mahallasi Yangravot ko'chasida yashovchi 1993 yilda tug'ilgan N.M. uksus kislotasidan o'tkir zaharlanish tashxisi bilan RShTTYoM Samarqand filiali xirurgiya bo'limiga yotqizilgan.
Qayd etilishicha, 27 iyun kuni N.M.ga ko'rsatilgan tibbiy yordamga qaramasdan, jonlantirish bo'limida vafot etgan. Holat yuzasidan tezkor-tergov guruhi tomonidan hodisa joyi ko'zdan kechirilgan.
Hozirda mazkur fakt yuzasidan shahar prokuraturasi tomonidan tergovga qadar tekshiruv harakatlari o'tkazilmoqda. Marhuma N.M.ning o'limi sababini aniqlash maqsadida sudga oid tibbiyot ekspertizasi tayinlangan. Tergovga qadar tekshiruv harakatlari ustidan Bosh prokuratura tomonidan nazorat o'rnatilgan.
Bosh prokuraturaga ko'ra, holat yuzasidan Jinoyat kodeksining 103-moddasi (O'zini o'zi o'ldirish darajasiga yetkazish) bilan jinoyat ishi qo'zg'atildi.